פיקורו

**פיקורו** (ביפנית: **ピッコロ**, רומאג'י: **Pikkoro**) הוא דמות בדיונית המופיעה בזיכיון המאנגה והאנימה "דרגון בול" מאת אקירה טוריאמה.

דמותו של פיקורו, בגלגולו הראשון המכונה **המלך פיקורו** (ביפנית: ピッコロ大魔王, "פיקורו דאימאו"), הופיעה לראשונה בפרק 135 של המאנגה המקורית "מותו של קרירין", ותוארה על ידי טוריאמה כדמות "הרוע האולטימטיבי" הראשונה שמופיעה במאנגה. לאחר שהובס בקרב על ידי הפרוטגוניסט סון גוקו, השריץ המלך פיקורו מפיו ביצה ממנה בקע גלגולו השני, שכונה תחילה **פיקורו ג'וניור** (ピッコロ・ジュニア). פיקורו ג'וניור, שבהמשך המאנגה וסדרות ההמשך ייקרא בפשטות "פיקורו", הופיע בתחילה כנבל-על המבקש לנקום בגוקו ולהמשיך את מורשתו המרושעת של אביו להשתלט על כדור הארץ. בהמשך, כאשר נבלים חזקים עוד יותר מאיימים על כוכב הלכת, נאלץ פיקורו לאחד כוחות עם יריביו והופך בהדרגה לאנטי-גיבור ובהמשך לגיבור-על.

דמותו של פיקורו הפכה עד מהרה לאחת הדמויות הפופולריות והמזוהות ביותר עם הזיכיון, כשהיא סוחפת אחריה מעריצים רבים ומשמשת כמקור השראה עבור כותבי מאנגה רבים אחרים כשהבולט מביניהם הוא מסאשי קישימוטו, יוצר סדרת המאנגה "נארוטו".

## יצירת הדמות
במקור, יצר טוריאמה את דמותו של המלך פיקורו כיוון שהיה מעוניין ליצור נבל "אמיתי"; לדעתו, כמעט כל הנבלים שהוצגו במאנגה עד כה כללו איזושהי תכונה אחת או יותר שהפכה אותם בכל זאת לחביבים למדי בעיני הקוראים. טוריאמה רצה כתוצאה מכך ליצור דמות מרושעת באמת ובתמים, שלא תעורר שום רגשות הזדהות בקרב הקוראים. טוריאמה נעזר בעורך הראשי שלו, קאזוהיטו טורישימה, שחשף אותו למקורות מידע על דמויות מרושעות מההיסטוריה העולמית. דמותו של המלך פיקורו נוצרה בהשראת הקיסר הרומי נירון, אשר ההיסטוריונים מתארים אותו כאדם מרושע שנהנה מצפייה בסבל של אחרים; עם זאת, חוברת הבונוס *Shenlong Times* *#2* שצורפה לכרך השני של מגזין Daizenshuu שעסק בתיאור הדמויות במאנגה, ציינה כי דמותו של פיקורו עוצבה בהשראת טוריאמה עצמו.

לאחר יצירת הדמות, ציין טוריאמה כי יצירתה הייתה אחד החלקים המעניינים ביותר עליהם עבד בסדרה, ועד מהרה הפך פיקורו לדמות החביבה ביותר עליו. אף על פי שהפיכתו מנבל לגיבור תוארה על ידי טוריאמה כ"קלישאתית", הוא סיפר כי הוא עודנו חש התרגשות בכל פעם שפנה לצייר אותו, למרות "הפרצוף המפחיד" שלו. כשנשאל טוריאמה בראיון מאוחר יותר, ציין כי פיקורו הפך לדמות המועדפת ביותר עליו.

בהופעותיו הראשונות במאנגה, הן המלך פיקורו ועושי דברו, והן ה"צאצא" שלו תוארו כשדים מרושעים המשתייכים לאגודה הנקראת "שבט השדים" (魔族, מא-זוקו). בהמשך מתברר כי פיקורו אינו שד אלא חייזר שמקורו בכוכב הלכת נאמק, ובו שוכן גזע של דמויי-אדם ירוקי עור ושוחרי שלום (לרוב) המחזיקים בסוד היצירה והשימוש בכדורי ה"דרגון בול", אלמנט המפתח בסדרת המאנגה. טוריאמה ציין כי לא התכוון מלכתחילה לתאר את פיקורו כחייזר עד אשר יצר את דמותו של קאמי (神, "גוד"), החצי ה"טוב" שעל פי העלילה התפצל מפיקורו לפני עידן ועידנים. עם יציאת סדרת האנימה דרגון בול דאימה השתנה שוב סיפור הרקע של הנאמקים, ששוב תוארו שם כשדים שהגיע אל היקום ממימד השדים שהוא זירת ההתרחשות העיקרית באנימה.

בשעת יצירת הסרט דרגון בול סופר: סופר הירו, טען טוריאמה כי ברצונו להתמקד במערכת היחסים של פיקורו עם תלמידו, גוהאן, כזרז לפיתוח דמותו של גוהאן והגדלת המוטיבציה שלו להתאמן, להפוך ליותר חזק ולהילחם על מנת להגן על כדור הארץ מפני כוחות רשע. עם התקדמות עלילת המאנגה בתקופה שקדמה ליציאת הסרט, פיקורו נותר אחת הדמויות היחידות שלא עברו שום שינוי צורה כלשהו, וזאת בניגוד לדמויות ה"סאיאנים" (גוקו, מקיטה, גוהאן ודומיהם) שהפכו בהמשך ל"סופר סאיין" בדרגות שונות של עוצמה ומראה חיצוני שונה. לשם כך יצר טוריאמה עבורו שינוי צורה הנקרא "פיקורו הכתום" (オレンジ・ピッコロ) - פיקורו הפך לחזק, גדול ושרירי יותר, וצבע עורו השתנה מירוק לכתום. טוריאמה טען שאף על פי שהרגיש צורך להוסיף עוד "פרטים" לשינוי הצורה הזה, הוא שמח על ההזדמנות להפוך את פיקורו סוף סוף לחזק בדיוק כמו סון גוקו.

### שמו
כל דמויות "שבט השדים" שהופיעו במאנגה נלקחו מעולם כלי הנגינה. המקור לשם "פיקורו" (שנהגה כך גם בדיבוב העברי, אשר שומר את ההגייה היפנית המקורית שלא מבדילה בין הגיית ל' להגיית ר') הוא מכלי הנגינה פיקולו (וכך הוא מכונה בדיבוב האנגלי של אולפני Funimation). שמות עושי דברו של המלך פיקורו מכונים באופן דומה: פיאנו (ピアノ, פסנתר), טאמבורין (タンバリン, תוף מרים), שינבארו (או "סימבל", シンバル, מצילה) ודראם (ドラム, תוף).

חלק מאולפני הדיבוב ברחבי העולם (בפרט אלו ששידרו את דרגון בול Z בלבד, ולא את האנימה הראשונה) שינו את שמו, לעיתים באופן שהתרחק מאוד מהמקור. כך למשל בדיבוב לאיטלקית של דרגון בול Z הוא מכונה "ג'וניור", ובדיבוב להונגרית הוא מכונה "השטן הצעיר" (*Ifjú Sátán*). בדיבוב האירופאי לאנגלית שהופק על ידי אולפני AB Groupe הוא כונה בשם "ביג גרין" (Big Green, "הירוק הגדול"), שינוי אשר גרר קיתונות של לעג ברחבי הרשת והדיבוב כולו אף "זכה" לכינוי "Big Green dub".

### מדבבים ושחקנים
הן את קולו של המלך פיקורו והן את קולו של פיקורו ג'וניור מדבב השחקן היפני טושיו פורוקאווה לאורך כל סדרות האנימה, פרט להופעתו הראשונה של פיקורו ג'וניור כילד קטן בדרגון בול (לאחר שבקע מהביצה) שדובבה על ידי הירומי טסורו והופעתו כילד בדרגון בול דאימה שדובבה על ידי טומוהירו יאגוצ'י.

בעברית, דמותו של פיקורו דובבה במקור על ידי צביקה שוורצברג, אשר תרם את קולו לדמות בדרגון בול Z, דרגון בול GT, הדיבוב הישן של דרגון בול סופר (2016-2018) ששודר בערוץ ניקלודיאון והדיבוב של דרגון בול Z קאי שמשודר בערוץ ג'וניור. בדיבוב המחודש של דרגון בול סופר שמשודר בערוץ ג'וניור (בין פרקים 105-131), מדובב פיקורו על ידי סער בדישי.

באנגלית דמותו של פיקורו מזוהה עם כמה שחקני קול, בהתאם לאנימה ובהתאם לסטודיו שבו הופק כל דיבוב. בדיבוב האנגלי של דרגון בול Z שהופק על ידי אולפני הדיבוב "Ocean" והופץ על ידי חברת ההפצה של חיים סבן, דובבה הדמות בידי השחקן סקוט מק'נייל. בדיבוב של אולפני FUNimation/קראנצ'ירול לסדרות דרגון בול Z, GT, סופר ודאימה (כמבוגר), וכן בדיבוב האנגלי של דרגון בול סופר: סופר הירו ששודר בבתי הקולנוע בישראל, מדובב פיקורו בידי השחקן כריסטופר סאבט ואילו את פיקורו הילד בדאימה דיבב נאסים בנלקור.

את דמותו של המלך פיקורו בסרט הלייב-אקשן דרגון בול: אבולוציה גילם השחקן האמריקני ג'יימס מרסטרס. הסרט נחשב לכישלון קופתי ולאחד מהסרטים הגרועים ביותר שנוצרו בכל הזמנים. כשנשאל על תפקידו בסרט במהלך ראיון ב-2014, טען מרסטרס כי הונו אותו בנוגע לסרט וציין כי הוא עדיין סובל מקרע ברצועה בכתף, אותו קיבל במהלך הצילומים לאחר שהתברר לו שצוות ההפקה לא היה מעוניין לשכור פעלולן שיבצע את קטעי הלחימה של פיקורו בסרט.

## כוחות ויכולות
[250px|ממוזער|ציור קיר ב[אגואסקליינטס, מקסיקו המתאר את פיקורו (משמאל) מתכונן לבצע את מתקפת "קרן השטן המשפדת"]]
פיקורו - על גלגוליו - נחשב לאחד מהלוחמים החזקים ביותר בקרב בני גזע הנאמק, ומחזיק בכוח, זריזות וסיבולת על-אנושית. כבר בהופעתו הראשונה במאנגה הפגין המלך פיקורו כוח העולה על זה של סון גוקו והביס אותו, כאשר גוקו הצעיר היה באותה נקודה חזק מספיק כדי לנצח את "צבא הסרט האדום" ולהתמודד בטורניר אמנויות הלחימה מול הלוחמים החזקים ביותר בכדור הארץ. כמו כן, הפגין המלך פיקורו את כוחו כאשר השמיד את העיר המרכזית בהינף יד, ואף היה חזק מספיק לקטול את הדרקון שנרון לאחר שזה מילא את משאלתו להפוך חזרה לצעיר יותר.
פיקורו מסוגל לעוף תוך שימוש באנרגיית ה"צ'י" בטכניקה הנקראת "בוקו-ג'וטסו" (舞空術). ככל הנאמקים, יכול פיקורו למתוח ולהאריך את גפיו לאורכים לא טבעיים תוך כדי הפגנת גמישות על-אנושית, ולהצמיח מחדש את איברי גופו כל עוד ראשו נותר שלם. בקרב, פיקורו מרבה לנצל יכולת זו לטובתו: הוא מטעה את יריביו לחשוב שהביסו אותו בכך שפגעו בגפיו, ואז תולש את גפו הפגועה ומצמיח אותה מחדש. פיקורו הוא בין הנאמקים היחידים המסוגלים להגדיל את גופם לממדי ענק, אשר עשויים לעלות על גובהו של הר. בהיותו נאמקי, מחזיק פיקורו גם במספר יכולות פארא-נורמליות, כגון היכולת ליצור חפצים פשוטים יש מאין כגון כלי נשק ופריטי לבוש, ולתקשר עם אחרים בצורה טלפתית. כמו כן, מחזיק פיקורו ביכולת שמיעה על-אנושית שמאפשרת לו לשמוע דברים ממרחק רב ואף לקרוא מחשבות.

נוסף לכך, פיקורו מסוגל לתמרן את אנרגיית ה"צ'י" על מנת ליצור מתקפות אנרגיה, ביניהם "גל ההרס" (爆裂魔波) באמצעותה השמיד את העיר המרכזית בגלגולו כמלך פיקורו, ומתקפת אנרגיה נוספת אותה הוא יכול לשגר מפיו הפעור, כפי שהפגין בגלגולו השני במהלך הקרב נגד גוקו בטורניר אמנויות הלחימה. בתקופה שחלפה בין טורניר אמנויות הלחימה לבין פלישת הסאיאנים לכדור הארץ, המשיך פיקורו להתאמן ולפתח טכניקות לחימה חדשות ובמסגרת זו המציא מתקפת אנרגיה חדשה בשם "קרן השטן המשפדת" (魔貫光殺砲) המשוגרת מאצבעותיו, איתה הצליח להביס את הסאיאני המגודל ראדיץ, לוחם שהיה חזק מגוקו ומפיקורו יחד. מהלך נוסף המזוהה איתו הוא ה"מאסנקו" ("גל השדים", 魔閃光) המתבטא בשיגור גל אנרגיה רב עוצמה תוך שימוש בשתי הידיים. כאשר פיקורו אימן את גוהאן באמנויות הלחימה, לימד אותו פיקורו גם את מהלך זה, ומאז הפך המהלך למזוהה יותר עם גוהאן מאשר עם פיקורו.

פיקורו מסוגל גם למזג את גופו עם נאמקי אחר על מנת להגדיל את כוחו, כפי שהפגין כאשר מיזג אליו את נייל על כוכב נאמק על מנת להתמודד נגד פריזה, וכאשר התמזג חזרה עם "החצי הטוב" שלו, קאמי, במהלך הקרב נגד האנדרואידים. המיזוג המחודש עם קאמי הפך את פיקורו ללוחם חזק יותר מאשר מקיטה כסופר סאיין, ואיפשר לו להתמודד שווה בשווה עם אנדרואיד 17.

## ביוגרפיה בדיונית
### טרם אירועי המאנגה
במקור, הן פיקורו והן החצי הטוב שלו, קאמי, נוצרו שניהם כפיצולים של ישות אחת הידועה בכינוי "הנאמקי חסר השם". אותו הנאמקי הושרץ בכוכב נאמק על ידי אביו, קאטאס, לפני יותר מחמש מאות שנה לפני אירועי המאנגה. בזמן 261, אירע אסון טבע הרסני במיוחד ששינה לנצח את תנאי החיים בכוכב, ממנו שרדו אך נאמקים מעטים בלבד. קאטאס, שהיה חכם כשם שהיה חזק, שלח את בנו בחללית הרחק מכוכב נאמק על מנת להציל אותו. החללית נחתה על כדור הארץ, ובתאונה מצערת איבד הנאמקי חסר השם חלק מזכרונו ובילה שנים רבות בביצוע מדיטציה על רכס הרים מבודד מתוך תקווה שמישהו מן השמיים יבוא להצילו. לאחר שקצו תקוותיו, יצא הנאמקי למסע ברחבי העולם, ובמהלך מסע זה הושחת ליבו כאשר ראה את האלימות שאליה בני האדם מסוגלים להגיע.

בשלב מסוים ביקש הנאמקי חסר השם להפוך לשומר של כדור הארץ. כשהוא עלה אל המקדש השמימי ופגש שם בשומר הנוכחי של כדור הארץ, דרש ממנו השומר הנוכחי להפריד את הרוע שנמצא בשורש נשמתו. לאחר סבל וייסורים רבים הצליח הנאמקי לפצל את עצמו לשתי ישויות נפרדות. החלק הטוב שנותר הפך לקאמי, השומר החדש של כדור הארץ, ואילו הרוע שהיה עד כה בנשמתו הפך לישות נפרדת: המלך פיקורו.

המלך פיקורו ירד חזרה אל כדור הארץ, השריץ מפיו יצורים מפלצתיים שהפכו לעושי דברו, ויחד עימם השליט בעולם שנים רבות של טרור ועריצות בו נרצחו המונים. כיוון שקאמי לא היה יכול להתמודד איתו - שהרי שתי הישויות קשורות זו לזו, ומותו של פיקורו יביא גם למותו של קאמי - רק אמן הלחימה החזק ביותר על כדור הארץ, מאסטר מוטאיטו, ותלמידיו - מאסטר רושי ומאסטר שן, היו חזקים מספיק כדי להתמודד איתו. המאסטר ותלמידיו לבסוף הצליחו להביס אותו תוך שימוש בטכניקת ה"מאפובה" בה לכדו אותו בתוך סיר בישול חשמלי, אותו זרקו למעמקי האוקיינוס.

מאסטר מוטאיטו הקריב את חייו על מנת להציל את כדור הארץ משלטון הטרור של פיקורו. 300 שנים חלפו מאז, האנושות שבה ושגשגה ונראה היה שקיומו של המלך פיקורו הרשע נשכח מלב כל, פרט למאסטר רושי, מאסטר שן, וכמובן, קאמי.

יצירתם של כדורי הדרגון בול - אלמנט מפתח בסדרה - קשורה אף היא קשר הדוק לשלטונו של פיקורו. קאמי יצר את כדורי הדרגון בול על מנת להגשים את משאלתה של האנושות להשתקם לאחר שלטון האימים של המלך פיקורו. כיוון שקאמי ופיקורו קשורים זה לזה, מותו של אחד מהם לא רק יגרום למותו של החצי השני - אלא גם יוציא את כדורי הדרגון בול מכלל שימוש.

### דרגון בול
#### שובו של המלך פיקורו
[250px|ממוזער|המלך פיקורו טרם השיב לעצמו את נעוריו, משתמש ב[טלפתיה, מתוך האנימה של דרגון בול]]
300 שנים לאחר מכן, מצאו הקיסר פילאף וחבורתו את סיר הבישול בו נלכד המלך פיקורו ושחררו אותו מכלאו. לאחר שלמד על טורניר אמנויות הלחימה ה-22 שהתקיים קודם לכן בו השתתפו תלמידיו של אויביו המושבעים, מאסטר רושי ומאסטר שן, ציווה המלך פיקורו - שהפך לזקן מאוד - על עושי דברו לצוד ולהרוג את כל אחד מהם על מנת שלא יהוו עליו איום. הקורבן הראשון הוא קרירין, שנהרג בידי טאמבורין, אחד מהיצורים שהושרצו על ידי פיקורו והפכו לעושי דברו הנאמנים ביותר. לאחר מכן הוא מתמודד מול סון גוקו, שאיתגר אותו לקרב על מנת לנקום את מות חברו, ומביס אותו בקלות. בעזרת חבורתו של פילאף - שהפכו למשרתיו - אוסף פיקורו את כדורי הדרגון בול ומבקש מהדרקון שנרון להחזיר לו את נעוריו. לאחר מכן הוא הורג את הדרקון, וכדורי הדרגון בול יוצאים מכלל שימוש.

לאחר מכן, מגיע פיקורו אל ארמונו של מלך כדור הארץ ומדיח אותו מכסאו. במשדר טלוויזיה מיוחד המשודר לעולם כולו מכריז המלך פיקורו על שלטונו. הוא מכריז על ביטול כל חוק אפשרי ושחרור כל האסירים המסוכנים מבתי הכלא ובכך נותן לכאוס להשתולל שוב בעולם. בנוסף לכך הוא מכריז על חלוקת כדור הארץ ל-30 אזורים, כאשר בכל חגיגת יום השנה לשלטונו הוא ישמיד עד עפר אזור שנבחר באקראי.

לאחר מכן, מתעמת פיקורו עם טיאן שינהאן, שמנסה שוב ללכוד אותו עם ה"מאפובה" אותה למד ממאסטר רושי. טיאן נכשל: במאנגה הוא לא הצליח לעשות זאת כיוון שהסיר המקורי בו נלכד פיקורו שבור ולא ניתן לאוטמו מחדש, ואילו באנימה הוא הצליח לעשות זאת אך לכד במקום זאת את דראם, אחד מעושי דברו, והסיר נשבר בטרם טיאן הצליח לאטום אותו. המלך פיקורו ודראם כמעט הורגים את טיאן אך חייו ניצלים בידי גוקו, שהפך לחזק יותר בזכות שתיית המים המקודשים במגדל של קורין.

גוקו והמלך פיקורו נלחמים זה בזה בקרב איתנים ובסופו גוקו מנצח. הוא שם קץ למלך הרשע ולשלטונו במתקפה הפוערת חור ענק בגופו של פיקורו. לפני מותו, השריץ המלך פיקורו ביצה נוספת. מביצה זו יבקע גלגולו, והמלך פיקורו מקווה בעזרתו להגשים את נקמתו בגוקו בטרם מתפוצץ ונעלם.

#### פיקורו ג'וניור
המלך פיקורו הובס, ובינתיים גוקו מחפש אחר דרך לשחזר את כדורי הדרגון בול על מנת להחזיר את כל הקורבנות של המלך פיקורו לחיים, וביניהם חברו הטוב קרירין. לשם כך פוגש גוקו בקאמי, שמסייע לו לעשות כן, ולאחר מכן מתאמן אצלו במשך שלוש שנים.

שלוש שנים חולפות וטורניר אמנויות הלחימה ה-23 מתקרב. אל הטורניר נרשם פיקורו ג'וניור, שלמרות גילו הצעיר מאוד הוא עתה בוגר וגדול כמו אביו ואף חזק ממנו. פיקורו מתכוון לנצל את הטורניר על מנת להתמודד נגד סון גוקו ולנקום בו בטרם יחדש את מסע הכיבוש המחודש של העולם. הראשון שמתמודד מולו בטורניר הוא קרירין, שנכנע לאחר קרב צמוד בו הבין שאין לו סיכוי ריאלי לנצח את פיקורו. הבא בתור להתמודד מולו הוא קאמי עצמו, שנחוש להקריב את עצם קיומו על מנת לעצור את חציו הרשע. קאמי מנסה להשתמש בטכניקת ה"מאפובה" נגד פיקורו, אך פיקורו מתגלה כחכם וערמומי יותר מאביו, מפנה את ה"מאפובה" חזרה אל קאמי ואוטם אותו.

גוקו ופיקורו עולים שניהם לגמר ומתמודדים זה נגד זה. גוקו לומד את טכניקות הלחימה של פיקורו ומפנה אותן נגדו, ובתרגיל מחוכם אף הצליח להציל את קאמי מהמלכודת לאחר שפיתה את פיקורו להפוך את עצמו לענק. לאחר קרב ארוך ואכזרי, בו גוקו כמעט יוצא מכלל פעולה, מצליח גוקו לנצח לבסוף את פיקורו. קאמי פונה אל פיקורו ומבקש לחסל אותו אך גוקו מונע זאת ממנו, בידיעה כי ללא פיקורו, ייעלם גם קאמי, ואיתו כדורי הדרגון בול. גוקו מעניק שעועית קסם לפיקורו על מנת שיתרפא, ופיקורו עוזב את הזירה כשהוא נשבע להתחזק ולנקום בגוקו.

#### פלישת הסאיאנים, פיקורו הופך למנטור של גוהאן
חמש שנים עוברות מאז הטורניר ופיקורו מתאמן במרץ לקראת המפגש הבא עם גוקו. אך כאשר מגיע מן החלל החיצון פולש גדל גוף שנקרא ראדיץ, אחיו הבכור של גוקו המשתייך לגזע ה"סאיאנים" העוסקים בפיראטיות חלל, נאלץ פיקורו לאחד כוחות עם סון גוקו על מנת להביס את הבריון החזק יותר משניהם יחד. פיקורו מצליח להביס ולהרוג את ראדיץ, במחיר חייו של גוקו. במהלך הקרב הוא נוכח לראשונה בכוחותיו הנסתרים של גוהאן צ'אן, בנו בן ה-5 של גוקו. כאשר פיקורו למד כי שני סאיאנים חזקים עוד יותר עושים את דרכם לכדור הארץ ויגיעו אליו תוך שנה על מנת לכבוש אותו, לוקח פיקורו את גוהאן תחת חסותו על מנת לאמן אותו לשלוט על כוחותיו בידיעה כי זהו הסיכוי הטוב ביותר שלהם כנגד הסאיאנים. ככל שעובר הזמן, אופיו של פיקורו מתחיל להשתנות ובין המורה לתלמיד נרקם קשר מיוחד במינו, כאשר גוהאן רואה בו כדמות אב ופיקורו לעומתו לומד להעריך לאט לאט את בנו של מי שהיה אויבו המושבע.

שנה לאחר מכן, פולשים שני הסאיאנים, נאפה ומקיטה, לכדור הארץ. בידיעה כי עליהם להרוויח זמן עד שגוקו יסיים את אימוניו בעולם המתים, פיקורו וגוהאן מאחדים כוחות עם יתר הלוחמים של כדור הארץ - קרירין, יאמצ'ה, טיאן ושיאצו - מי שהיו אויביו לשעבר. פיקורו הופך בפועל לאסטרטג הראשי של החבורה ומתכנן תוכניות תקיפה נגד שני הסאיאנים רבי העוצמה. במהלך הקרב נגד נאפה, למד פיקורו בעקיפין על המורשת הנאמקית שלו. אף על פי שפיקורו ויתר הלוחמים מנסים בכל כוחם להתמודד מול נאפה, וכאשר נאפה פונה להרוג את גוהאן, שם פיקורו את עצמו כחוצץ בין מתקפתו של נאפה לבין גוהאן ומקריב את חייו על מנת להצילו, לא לפני שהוא נפרד מתלמידו האהוב בדמעות.

עם מותו של פיקורו, נעלם גם קאמי, וכדורי הדרגון בול יוצאים מכלל שימוש.

#### החזרה לכוכב נאמק
גוקו, קרירין וגוהאן מצליחים במאמץ רב להביס את הסאיאנים. על מנת להחזיר חזרה את חבריהם לחיים יוצאים גוהאן וקרירין אל כוכב נאמק, ארץ מוצאו של פיקורו, בהנחה שנמצאים גם שם כדורי דרגון בול שיסייעו להם. ובינתיים, מגיע פיקורו יחד עם הלוחמים שנהרגו בקרב נגד הסאיאנים על מנת להתאמן אצל המלך קאיו.

התוכנית מצליחה, ופיקורו (וגם קאמי) חוזר לחיים בעזרת המשאלה שגוהאן וקרירין ביקשו מכדורי הדרגון בול של כוכב נאמק. אך אליה וקוץ בה: אל כוכב נאמק הגיע רודן החלל האימתני פריזה, הישות החזקה ביותר ביקום, אשר מבקש אף הוא את כדורי הדרגון בול על מנת לזכות בחיי נצח. כשהוא מגיע בעצמו לכוכב נאמק, פוגש פיקורו בלוחם נאמקי נוסף בשם נייל, ומתאחד איתו. המיזוג עם נייל מחזק את פיקורו משמעותית, בצורה שמאפשרת לו להילחם שווה בשווה עם צורתו השנייה של פריזה האכזר. עם זאת, פריזה גובר עליו כשהוא משנה את צורתו פעמיים נוספות ומגיע למלוא כוחו.

מאוחר יותר, בשעה שסון גוקו בעצמו מתמודד נגד פריזה, מסייע פיקורו לגוקו ותורם אנרגיה שתאפשר לו להשלים את כדור ה"גנקי דמה" שנראה כמו הדרך היחידה להתמודד עם פריזה וכוחו האיום. פריזה למרבה האימה שורד את מתקפתו של גוקו, וכצעד ראשון הוא פונה להרוג את חבריו של גוקו. פיקורו קופץ להגן על גוקו מפני מתקפתו של פריזה, נפצע אנושות, ונלקח על ידי גוהאן אל החללית בה גוקו השתמש על מנת להגיע לכוכב נאמק. בהמשך, בזמן שהקרב בין גוקו לפריזה משתולל על פני כוכב הלכת ההרוס, והודות למשאלה האחרונה שמילא הדרקון פורונגה, משתגר פיקורו חזרה יחד עם חבריו ויתר הנאמקים שנותרו בכוכב אל כדור הארץ.

פריזה מובס וכוכב נאמק מתפוצץ, וכעבור זמן מה מבקשים בני כדור הארץ מהדרקון שימצא עבור הנאמקים בית חדש בחלל. פיקורו מסרב לחזור חזרה עם בני גזעו, כיוון שהוא מעוניין להישאר בכדור הארץ, להמשיך להשגיח על תלמידו וחברו גוהאן, ולהתחזק עוד יותר על מנת להגן על כדור הארץ מפני איומים עתידיים.

#### האנדרואידים והמיזוג חזרה עם קאמי
זמן לא רב עובר ופריזה חוזר לכדור הארץ משופר בחלקים ביוניים, אך מובס בקלות על ידי צעיר מסתורי. לאחר שגוקו חוזר לכדור הארץ הצעיר המסתורי משוחח עם גוקו בפרטיות ומזהה את עצמו כטראנקס, בנם של בורמה ומקיטה, שהגיע מהעתיד שהוחרב על ידי שני אנדרואידים רצחניים פרי יצירתו של ד"ר ג'ירו הרשע, אשר עתידים להגיע כעבור שלוש שנים. פיקורו קולט את השיחה בעזרת שמיעת העל שלו ומכין את לוחמי ה-Z לקראת בוא האנדרואידים תוך כדי שמירת זהותו של טראנקס בסוד. פיקורו פונה לאחר מכן להתאמן עם גוקו וגוהאן במשך 3 השנים האלו. האימונים מתבררים כאפקטיביים כאשר האנדרואידים מגיעים לכדור הארץ ופיקורו מסוגל להתמודד מול אחד מהם - שמתברר כד"ר ג'ירו בעצמו - ואף להכריעו, אך לא מצליח למנוע ממנו לחזור אל מעבדתו הסודית ולהפעיל שני אנדרואידים נוספים וחזקים בהרבה, שמספרם 17 ו-18.

לאחר שפיקורו מוכה שוק על ירך ומובס על ידי אנדרואיד 17, שוקל פיקורו להתאחד חזרה עם קאמי על מנת להתחזק עוד יותר כדי להיות מסוגל להכריע את האנדרואידים. כאשר פיקורו שוטח את הצעתו בפניו, קאמי מהסס כיוון שהוא עדיין אינו בטוח שפיקורו חזר למוטב לחלוטין. לאחר שקאמי חש באנרגיית רשע חסרת תקדים שהגיחה אל כדור הארץ, הוא מסכים לבסוף להתאחד עם פיקורו, ובכך שתי הישויות מתמזגות מחדש - והנאמקי חסר השם נולד שוב.

אף על פי שמדובר בזהותו החדשה-ישנה של פיקורו, ממשיך הנאמקי חסר-השם להזדהות בפני כולם כפיקורו. פיקורו - בזהותו החדשה-ישנה ובכוחו החדש - עף אל מקור אנרגיית הרשע שחש קודם לכן שמתבררת כיצור מפלצתי בשם סל, אף הוא פרי יצירתו של ד"ר ג'ירו. מטרתו: לבלוע אל קרביו את אנדרואידים 17 ו-18 על מנת להשלים את האבולוציה שלו. לאחר קרב קצר ביניהם בו פיקורו מפגין את עליונותו, בורח סל המפלצתי מזירת הקרב בעזרת תכסיס מחוכם.

בינתיים, אנדרואיד 17, שיוצא יחד עם שותפיו למצוא את גוקו ולהורגו, פוגש בפיקורו המבקש לעצור אותו מלעשות כן. השניים נלחמים בקרב איתנים כאשר 17 אינו מבין כיצד יריבו התחזק כל כך. הקרב מופרע על ידי חזרתו של סל, כעת חזק יותר מתמיד לאחר שבלע אל קרביו עשרות אלפי בני אדם, ופיקורו נאלץ לאחד כוחות עם 17 אך מוכרע וכמעט נהרג על ידיו.

פיקורו מחלים, ומתאמן לאחר מכן בחדר הזמן והנשמה על מנת להתחזק עוד יותר ולאחר מכן נאלץ להשתתף ב"משחקי סל", טורניר אמנויות הלחימה שאורגן על ידי סל שהשיג זמן לא רב לפני כן את צורתו המושלמת. פיקורו נאלץ להילחם ב"בניו של סל", אותם השריץ סל מזנבו, בטרם הושמדו על ידי גוהאן שהפך לסופר סאיין 2. פיקורו מסייע לאחר מכן לגוהאן להביס את סל.

#### מאג'ין בו
7 שנים לאחר מכן, מתמודד פיקורו בטורניר אמנויות הלחימה ה-25 בו הוא מגריל בסיבוב הראשון יצור מסתורי, דמוי אדם, סגול עור ובעל תסרוקת מוהיקן. פיקורו חש שהוא אינו יכול להתמודד מולו ונכנע בו במקום. היצור סגול העור מתגלה כקאיושין, אל הקאיו העליון, שנשלח להזהיר אותם מפני המכשף באבידי ומזימתו להחזיר לחיים את המפלץ הנורא מאג'ין בו, שהפיל אימה על היקום מיליוני שנים קודם לכן. פיקורו ויתר הלוחמים מתמודדים נגד באבידי ועושי דברו אך אחד מהם, מלך השדים דאבורה, הופך את פיקורו לאבן.

לאחר שפיקורו מפשיר בעקבות מותו של דאבורה, מאמן פיקורו את גוטן וטראנקס הצעירים בטכניקת "ריקוד המיזוג" ומסייע להם להתמודד נגד מאג'ין בו שהפך בחלוף הזמן לחזק ומרושע יותר. מאג'ין בו לבסוף סופח הן את גוטנקס והן את פיקורו אל תוך גופו והופך לחזק עוד יותר.

לבסוף, מצליחים גוקו ומקיטה להיכנס אל קרביו של בו ולחלץ משם את פיקורו, יחד עם יתר הלוחמים שבו ספח אל קרביו. פיקורו לאחר מכן מסייע לגוקו לאסוף אנרגיה לצורך השלמת כדור ה"גנקי דמה", על מנת להביס אחת ולתמיד את קיד בו הרשע.

### דרגון בול סופר
בסאגת "קרב האלים", מתמודד פיקורו, יחד עם אנדרואיד 18 וטיאן שינהאן, נגד אל ההרס בירוס, אך מובס עד מהרה. מאוחר יותר, במהלך אירועי סאגת "תחייתו של פריזה" המופיעה באנימה בלבד, פיקורו מוביל את לוחמי ה-Z נגד פריזה וצבאו בשעה שפלשו לכדור הארץ. פריזה לבסוף מובס על ידי מקיטה ומפוצץ את כדור הארץ, ופיקורו נהרג כתוצאה מכך, אך ניצל הודות למלאך וויס שהחזיר את הזמן כ-5 דקות לאחור. פיקורו מסכים לאחר מכן לאמן חזרה את גוהאן, שהזניח בשנים שחלפו את אמנויות הלחימה.

פיקורו מתמודד לאחר מכן בטורניר אמנויות לחימה כנגד לוחמים מהיקום המקביל, יקום 6. במהלך הטורניר מתמודד פיקורו נגד פרוסט הנכלולי, המקביל של פריזה, שמרמה במהלך הקרב על מנת לנצח. לאחר הטורניר, פוגש פיקורו מחדש בטראנקס מהעתיד, שעולמו הפעם נמצא תחת האיום של "גוקו בלאק". פיקורו מלמד את טראנקס (באנימה)/גוקו (במאנגה) את טכניקת ה"מאפובה" - הטכניקה בה נעשה שימוש בעבר על מנת ללכוד את גלגולו הקודם - באמונה כי זו הדרך היחידה להביס את בלאק ושותפו, הקאיושין זאמאסו. זמן מה לאחר מכן, מתמודד פיקורו בטורניר אמנויות לחימה בין-יקומי בשם "טורניר העוצמה" אליו מגיעים נציגים מ-12 יקומים שונים. פיקורו, שנלחם במסגרת הצוות המייצג של יקום 7, נלחם שכם אל שכם עם תלמידו, גוהאן, ויריבו לשעבר, אנדרואיד 17, כנגד לוחמים רבי עוצמה וביניהם שני נאמקים שהגיעו מיקום 6.

לאחר הטורניר, מגיע פריזה חזרה אל כדור הארץ ולצידו לוחם רב-עוצמה: ברולי, הסופר סאיין האגדי, שמצליח להביס את גוקו ומקיטה. פיקורו מלמד את שני הלוחמים את טכניקת "ריקוד המיזוג" על מנת לגבור על ברולי. פיקורו, יחד עם יתר לוחמי ה-Z, מצטרף לאחר מכן אל "הפטרול הגלקטי" על מנת להגן על הגלקסיה מפני המכשף הרשע מורו "אוכל העולמות".

#### סופר הירו
פיקורו משחק תפקיד מפתח במהלך אירועי הסרט דרגון בול סופר: סופר הירו, וסאגת "סופר הירו" המקבילה במאנגה. בתחילת הסרט, נופל פיקורו למארב של אנדרואיד בשם גאמא-2 ומובס על ידו. הוא מזייף את מותו על מנת להינצל, ומגלה על תחייתו מחדש של ארגון הרשע "צבא הסרט האדום". על מנת להתחזק מספיק כדי להביסם, מבקש פיקורו משנרון משאלה לעורר את פוטנציאל הלחימה הנסתר שבו, וכתוצאה מכך כוחו גדל שבעתיים. הוא מאחד כוחות עם גוהאן, שאף הוא התחזק משמעותית לאחר שחזר לאימוניו, על מנת להביס את צבא הסרט האדום. במהלך הקרב משיג פיקורו את שינוי הצורה הראשון שלו, "פיקורו הכתום" (オレンジ・ピッコロ, *Orenji Pikkoro*).

כאשר צבא הסרט האדום מעורר מחדש את סל-מקס המפלצתי, מתמודד נגדו פיקורו אך גם בצורתו החדשה הוא מובס וכמעט נהרג. דבר זה נותן לגוהאן את זריקת המרץ הנדרשת על מנת לעורר את כוחותיו הרדומים ולהפוך ל"ביסט גוהאן", ובאמצעות כוח זה מצליח גוהאן להביס את המפלץ.

## הופעה במדיות נוספות
### סרטי דרגון בול Z
פיקורו מופיע בתשעה מתוך 13 סרטי הקולנוע הראשונים שיצאו במסגרת האנימה "דרגון בול Z", סרטים שהופקו באופן בלעדי על ידי טואי אנימציה ואינם נחשבים כחלק מהקאנון העלילתי של יקום דרגון בול.

בסרט הראשון, נאלץ פיקורו לאחד כוחות עם גוקו (עדיין יריבו המושבע) כנגד גארליק ג'וניור (שומי גארליק) המרושע. אביו, גארליק, התמודד מאות שנים לפני כן על תפקיד השומר של כדור הארץ עד שהובס בידי הנאמקי חסר השם. עתה מבקש בנו מהדרקון שנרון חיי נצח כדי לנקום את נקמת אביו. סרט זה מוסיף פרטי עלילה נוספים לסיפור הרקע של פיקורו (ושל קאמי), שאינם מוזכרים במאנגה.

בסרט השני, נופל פיקורו קורבן לשטיפת מוח בידי המדען המטורף ד"ר ווירו המאלץ אותו להילחם לצידו, נגד שותפיו לשעבר, אך ניצל הודות להתערבותו של גוהאן; בסרט השלישי, מציל פיקורו את גוקו מידי הסאיאני המרושע טארלס; בסרט הרביעי, נלחם פיקורו עם הסופר-נאמק המרושע סלאג, מגלה את נקודת התורפה שלו ובכך עוזר לגוקו להביסו; בסרט החמישי, מתערב פיקורו לטובתו של גוהאן כאשר הוא עושה את דרכו להציל את אביו ונקלע למארב מצד עושי דברו של קולר, אחיו הבכור של פריזה שהגיע לכדור הארץ על מנת לנקום. פיקורו נלחם בהם ומביס אותם, מה שמאפשר לגוהאן לחזור לאביו הפצוע ולסייע לו; בסרט השישי, יוצא פיקורו אל כוכב נאמק החדש כדי להציל אותו מעושי דברו של קולר, שפלש לכוכב נאמק על מנת להזין את גופו המתכתי באנרגיה מהכוכב; בסרט השביעי, מציל פיקורו את גוהאן מידיו של האנדרואיד האימתני מס' 13 ונלחם נגדו אך אינו יכול לו; בסרט השמיני, מתמודד פיקורו יחד עם גוקו, מקיטה, גוהאן וטראנקס מהעתיד נגד הסופר סאיין האגדי ברולי אך כולם מובסים על ידו בקלות, ולאחר מכן הוא תורם אנרגיה לגוקו בניסיון נואש להביס את הסאיאני הבלתי מנוצח; ואילו בסרט התשיעי, מתמודד פיקורו נגד חייליו של בוג'אק שודד הגלקסיה.

### דרגון בול Z: סאגת גארליק ג'וניור
באנימה "דרגון בול Z", סאגת "גארליק ג'וניור" היא קשת הסיפור אשר מרכיבה את פרקים 108–117. הסאגה היא פילר, ואינה מופיעה במאנגה המקורית, ומתרחשת בין סאגת נאמק לסאגת האנדרואידים ומהווה למעשה המשך לסרט הראשון "האזור המת". במהלך אירועי הסאגה משתחרר גארליק ג'וניור (שומי גארליק) מהאזור המת שבו נלכד במהלך אירועי הסרט, ועתה מבקש שוב להדיח את קאמי ולהפוך לשומר של כדור הארץ במקומו. גארליק משחרר אל אוויר העולם שיקוי אפל שהופך את מרבית בני האדם לשדים מרושעים ופיקורו נאלץ לאחד כוחות עם גוהאן וקרירין על מנת לעצור אותו. במהלך הקרב פיקורו ננשך על ידי אחד מחבריו-לשעבר שהפך לשד בהשפעת השיקוי ומעמיד פנים כאילו הפך לשד בעצמו, ונלחם כנגד גוהאן. עם זאת מתגלה לגוהאן כי זוהי הייתה תרמית שנועדה להרוויח זמן עבור פיקורו כדי לשחרר את קאמי מהמלכודת של גארליק. בהמשך הוא מסייע לגוהאן וקרירין להילחם בגארליק, שהפך חזק עוד יותר, בזמן ששותפו קאמי יוצא לעבר מסע הרה-סכנות בעולם הרוחות על מנת לבטל את השפעת השיקוי.

### דרגון בול GT
דמותו של פיקורו מופיעה גם בסדרת האנימה דרגון בול GT, שאף היא הופקה באופן בלעדי על ידי טואי אנימציה ועלילתה ממשיכה את המאנגה באופן עצמאי, ללא מעורבותו של טוריאמה.

בחלק הראשון של הסדרה, מציל פיקורו את גוטן מידי הטפיל החייזרי המרושע בייבי, שמנסה להשתלט עליו. בייבי עוזב את גוטן ובוחר להשתלט על גוהאן. בייבי-גוהאן נלחם כנגד פיקורו, ומביס אותו. זמן מה לאחר מכן, לאחר תבוסתו של בייבי, מתגלה כי כדור הארץ עומד להתפוצץ עקב השימוש בכדורי הדרגון בול השחורים על ידי בייבי. כיוון שכדורי הדרגון בול השחורים נוצרו על ידי הנאמקי חסר-השם טרם התפצל לפיקורו ולקאמי, מחליט פיקורו להקריב את חייו על מנת להוציא את הכדורים השחורים מכלל פעולה. פיקורו מסייע לגוקו לפנות את אוכלוסיית כדור הארץ למקום מבטחים ולאחר מכן נהרג כאשר כדור הארץ מתפוצץ. לאחר מותו, פיקורו נשלח אל גן העדן אך מבקש ממלך היאמא רשות לרדת אל הגיהנום על מנת לסייע לגוקו להיחלץ מהמלכודת שטמנו לו ד"ר ג'ירו וד"ר מיו. לאחר מכן מחליט פיקורו להפוך לשומר החדש של הגיהנום, ונראה לאחרונה כאשר הוא נפרד מגוקו הרכוב על הדרקון שנרון בשעה שהם נפרדים מכדור הארץ אחת ולתמיד.

### דרגון בול: אבולוציה
דמותו של המלך פיקורו מופיעה בסרט הלייב אקשן האמריקני דרגון בול: אבולוציה שיצא לאקרנים ב-2009, כאנטגוניסט הראשי של הסרט. במהלך אירועי הסרט הורג המלך פיקורו (בגילומו של ג'יימס מרסטרס) את סבא גוהאן, סבו של הפרוטגוניסט סון גוקו, אשר יוצא למסע אחר כדורי הדרגון בול כדי להחזיר לחיים את סבו האהוב. פיקורו זומם אף הוא לאסוף את כדורי הדרגון בול ולהפוך לשליט העולם, אך גוקו מביס אותו.

### משחקי וידאו
דמותו של פיקורו (ואף של המלך פיקורו) הופיעה במשחקי וידאו רבים, הן כבוס והן כדמות שניתן לשחק בה, בין היתר במשחקי הלחימה בודוקאי, בודוקאי טנקאיצ'י, זינוברס, זינוברס 2 ו-FighterZ.

## ביקורת
[250px|ממוזער|[קוספליי של פיקורו, 2023]]
פיקורו הפך עד מהרה לאחת הדמויות הפופולריות ביותר בסדרה. בסקר שערכה בשנת 1993 המוציאה לאור "Shueisha" בקרב קוראי המאנגה, דורגה דמותו של פיקורו במקום החמישי ברשימת "הדמויות הפופולריות ביותר". בסקר דומה שנערך שנתיים לאחר מכן, שמר פיקורו על מעמדו במקום החמישי. גם בסקר שנערך בשנת 2004 על ידי Shueisha ופורסם בספר "Dragon Ball Forever", הצביעו קוראי המאנגה על מקיטה כדמות החמישית הפופולרית ביותר בסדרה. כמו כן, הופיע פיקורו במקומות גבוהים בפרסי Anime Grand Prix וזכה בתואר "הדמות הזכרית הטובה ביותר" לשנים 1990, 1991 ו-1992.

דמותו של פיקורו זכתה לשבחים מהמבקרים. במגזין DVDTalk ציינו לחיוב את ההצגה הראשונית של פיקורו כנבל בסדרת האנימה הראשונה לעומת דמותו הבוגרת יותר בדרגון בול Z. במהלך סקירת הקרב האחרון בין סון גוקו לפיקורו בסדרת האנימה הראשונה, ציין כריס בוורידג' מ-Mania Entertainment כי פיקורו מסוגל לבצע מספר רב של יכולות בניגוד לדמויות אחרות כמו גוקו, מה שהפך את הקרב ביניהם ללא מאוזן. עם זאת, הוא מצא את הקרב המדובר כמהנה מאוד אף על פי שנמשך מספר פרקים. בביקורת מאוחרת יותר ציין בוורידג' כי ההתבגרות של פיקורו היא אחד מהקטעים החשובים ביותר בדרגון בול Z, כשהוא מציין את הנקודה בה בחר לקחת את גוהאן ולאמן אותו לקראת בוא הסאיאנים כנקודת מפתח בתהליך ההתבגרות שלו.

טים ג'ונס מ-THEM Anime Reviews ציין כי ההבדלים בין פיקורו הרשע בסדרת האנימה הראשונה לפיקורו בדרגון בול Z הם אחת הסיבות מדוע כדאי לצפות באנימה הראשונה על פני השנייה. במהלך ביקורת שכתב עבור הסרט דרגון בול Z: לורד סלאג, ציין אלן דרייברס מ-Anime News Network כי הסצנות שבהן פיקורו מופיע מבדרות את הצופים, אך בביקורת על סרטים מאוחרים יותר (סופר אנדרואיד 13 ובוג'אק משוחרר), ציין לשלילה ג'ון סינוט מ-DVDTalk את ההתערבות הפתאומית של פיקורו באירועי הסרטים כ"אחד שהגיע משום מקום" בצורה שנוגדת את ההיגיון בסרט. כריס הומר מ-The Fandom Post ראה את הקרבתו העצמית של פיקורו בדרגון בול GT כ"רגע מאוד נוגע ללב" עבור מעריצי האנימה, אך ציין לשלילה את העובדה שנעשה שימוש ברעיון זה פעמים רבות קודם לכן.

בביקורת שפורסמה ב-About.com ציינה קתרין לותר כי אף על פי שפיקורו הוא אחת מהדמויות החזקות ביותר בזיכיון דרגון בול, יש לו מספר נקודות חולשה בולטות שהופכות אותו לטענתה לחלש יותר מיתר הדמויות המרכזיות כאשר הבולטת מביניהן היא מערכת היחסים בינו לבין גוהאן שגורמת לו להקריב את עצמו מספר פעמים למענו. סאם ליץ' מ-Anime News Network אף ציין כי מעריצי הסדרה מתבדחים על כך שפיקורו שימש כדמות אב טובה יותר לגוהאן מאשר אביו הביולוגי, ושההחלטה שלו לאמן מחדש את גוהאן בדרגון בול סופר ממחישה זאת במיוחד.

חזרתו של פיקורו כדמות ראשית בסרט סופר הירו זכתה לתגובות דומות מצד המגזין Polygon בשל האופן שבו הוא ממשיך בתפקידו כ"אפוטרופוס" של גוהאן ומאמץ אורח חיים מתורבת יותר כדי להישאר קרוב אליו ולהתאמן. כתוצאה מאירועים אלה בסרט, טוען Polygon שפיקורו הוא "האבא הטוב ביותר בכל הזיכיון" וכי גוהאן מכבד אותו במהלך הסרט, בעיקר בשיאו. ב-Anime News Network שיבחו את הדרך בה הפכה דמותו למעניינת יותר במהלך הסרט. בביקורת שפורסמה במהדורה הלטינית של IGN ציינו המבקרים כי הם נהנו מאוד מהדרך בה פיקורו הוצג בסרט מומערכת היחסים שלו עם גוהאן, שכן צמד הלוחמים מבדר בדיוק כמו הגיבורים הקודמיפ שהם מחליפים, גוקו ומקיטה, ומשבחים את דמותו האבהית של פיקורו כלפי גוהאן כשהוא פועל לחזק את תלמידו, דבר שהם מצאו כ"מקסים". עם זאת, העובדה שהאנדרואידים החדשים יכולים להשתוות בכוחותיהם לפיקורו ולגוהאן בכזאת קלות, נתפסת כמאולצת ובו זמנית נפוצה בסדרה, בגלל איך שרמות הכוח מוצגות כמוגזמות לעיתים קרובות במהלך הסדרה. מערכת היחסים של פיקורו עם פאן, בתו של גוהאן, והפיכתו ל"אורנג' פיקורו" זכו אף הם לשבחים באתר HobbyConsolas שציינו לחיוב את הקשר לסרטי גיבורי-העל בקולנוע המערבי.

## השפעה תרבותית
דמותו של פיקורו היוותה מקור השראה עבור מסאשי קישימוטו, יוצר סדרת המאנגה נארוטו. הוא לקח השראה מהדרך בה הפך פיקורו מנבל למנטור של גוהאן כאשר יצר את הסרט בורוטו: נארוטו הסרט; במהלך אירועי הסרט הופך סאסקה למנטור של בורוטו, הפרוטגוניסט של הסרט, היות שנארוטו - אביו של בורוטו ויריבו המושבע של סאסקה - נעדר. מערכת היחסים בין פיקורו לבין גוהאן היוותה מקור השראה גם למערכת היחסים שבין סוניק הקיפוד לטיילס במשחק הווידאו סוניק הקיפוד 2.

כמו כן מתקפת ה"קרן השטן המשפדת" (*Makankōsappō*, 魔貫光殺砲) המזוהה עם פיקורו הפכה לתופעת אינטרנט ביפן במהלך 2013, ואף תוארה בתור ה"הארלם שייק" היפני לאחר שתיכוניסטיות רבות תיעדו את עצמן מחקות את הדרך בה פיקורו מבצע את המהלך.

## קישורים חיצוניים

## הערות שוליים

קטגוריה:דמויות דרגון בול
קטגוריה:עריצים ודיקטטורים בדיוניים
קטגוריה:חוצנים בקומיקס